



|  |
| --- |
| Raporti i Fundit të Fazës dldp 3 |

Tiranë / Bernë: 18/05/2018

Emri i Projektit: Projekti për Decentralizim dhe Zhvillim Vendor (dldp) 3

Periudha e raportimit: 2014-2017

Tabela e përmbajtjes

[1. Statusi i Projektit **Error! Bookmark not defined.**](#_Toc514411805)

[1. Hyrje **Error! Bookmark not defined.**](#_Toc514411806)

[2. Rezultatet e arritura **Error! Bookmark not defined.**](#_Toc514411807)

Përshkrimi i efekteve të synuara dhe jo të synuara  [(rezultatet/ ndikimi nëse është e mundur) 8](#_Toc514411808)

[Temat e tërthorta 12](#_Toc514411809)

[3. Produktet dhe performanca, partnerët dhe konteksti 14](#_Toc514411810)

Përmbledhje e produkteve kryesore  [/ shtrirja (ndikimi) 14](#_Toc514411811)

[Efikasiteti 17](#_Toc514411812)

[Kontributet 20](#_Toc514411813)

Zhvillimet e [Kontekstit 21](#_Toc514411814)

[4. Mësimet e Nxjerra 21](#_Toc514411815)

[5. Burimet Financiare 24](#_Toc514411816)

[Shtojcat **Error! Bookmark not defined.**](#_Toc514411817)

[**Fotografia e ballinës**](https://www.facebook.com/ppvmalesi/photos/a.1165989623487835.1073741828.1163852490368215/1203497756403688/?type=3&theater)

**Paraqitja e komponentëve të Planit të Përgjithshëm Vendor- qytetarët e Bashkisë Malësi e Madhe duke ndjekur një ngjarje kulturore rajonale, përdorimi i hartave të PPV-së**

**Foto: Iceberg/dldp**

Lista e Shkurtimeve

3R-të Redukto, Ripërdor, Riciklo

ASPA Shkolla Shqiptare e Administratës Publike

KB Komiteti i Bashkërendimit

QK Qendra e Kompetencës

KE Këshilli i Evropës

VKM Vendim i Këshillit të Ministrave

dldp Programi për Decentralizim dhe Zhvillim Vendor

BE Bashkimi Evropian

KE Komisioni Evropian

GIZ Deutsche Gesellschaft für Internationale Zusammenarbeit

PPV Plani i Përgjithshëm Vendor

MNJ Menaxhimi i Njohurive

NJQV Njësi e Qeverisjes Vendore

IPF Instrumenti i Planifikimit Financiar

ILO Organizata Ndërkombëtare e Punës

IOM Organizata Ndërkombëtare për Emigrim

MM Ministria e Mjedisit

MF Ministria e Financave

MB Ministria e Brendshme

MSHÇV Ministri i Shtetit për Çështje Vendore

MM Memorandum Mirëkuptimi

MZHU Ministria e Zhvillimit Urban

AP Anëtar i Parlamentit

PBAM Programi i Buxhetimit Afatmesëm

RAM Rishikim Afatmesëm

AKSHI Agjencia Kombëtare e Shoqërisë së Informacionit

NALAS Rrjeti i Shoqatave të Autoriteteve Vendore të Evropës Juglindore

ODA Ndihma e Huaj për Zhvillim

OSBE Organizata për Siguri dhe Bashkëpunim në Evropë

ZIMNJN Zyra e Integruar me Një Ndalesë

MCP Menaxhimi i Ciklit të Projektit

MFP Menaxhimi Financiar Publik

PLGP Programi për Planifikimin e Qeverisjes Vendore (USAID)

KM Kryeministria

ZP Zyrtar Programi

APP Agjencia e Prokurimeve Publike

SDC Agjencia Zvicerane për Zhvillim dhe Bashkëpunim

PZHS Plani i Zhvillimit Strategjik

PZHSePBAM Versioni elektronik i Instrumentit të Planifikimit Financiar i hartuar gjatë Fazës 2 për të lidhur PZHS-në me PBAM-in.

OSH Ofrues Shërbimesh

STAR Mbështetja për Reformën Administrative dhe Territoriale

MMN Menaxhimi i Mbetjeve të Ngurta

RAT Reforma Administrative dhe Territoriale

PNUD Programi për Zhvillim i Kombeve të Bashkuara

BB Banka Botërore

GNP Gratë në Politikë

MM Menaxhimi i Mbetjeve

ERRU Enti Rregullator i Ujit

PVO Plani Vjetor i Operimit

# Statusi i Projektit

|  |  |  |  |  |  |
| --- | --- | --- | --- | --- | --- |
| **Emri i projektit:** | Programi për Decentralizim dhe Qeverisje Vendore (DLDP) në Veri të Shqipërisë | | | **Vendi:** | SHQIPËRI |
| **Numri i projektit:** | Nr. Ref. 7F-4382.04 | | | **Kategoria DAC:** |  |
| **Fusha e Veprimit:** | Qarqet Shkodër, Lezhë, Kukës, Dibër dhe Durrës | | | **Fusha e punës:** | QEVERISJA |
| **Data e fillimit të fazës aktuale:** | 1-Janar-14 | | | **Data e përfundimit të fazës aktuale:** | 31-dhjetor-17 |
| **Fazat:** | Faza I: datat e fillimit/përfundimit (viti/muaji): 2006 - dhjetor 2009 | Faza II: datat e fillimit/përfundimit (viti/muaji): janar 2010 - dhjetor 2013 | | Faza III: datat e fillimit/përfundimit (viti/muaji): janar 2014 - dhjetor 2017 | **Zgjatja: janar 2018 – qershor 2019** |
| **Buxheti i fazës; kontributi për donator:** | 4.5 milion Franga Zvicerane | 4.8 milion Franga Zvicerane | | 8.37 milion Franga Zvicerane [[1]](#footnote-1) | 1.4 milion Franga Zvicerane |
| **Përshkrim i shkurtër i projektit, aktorët kryesorë dhe logjika e projektit (Hipoteza e Ndikimit/ Zinxhiri i Rezultateve):** | DLDP-ja ka dhënë kontribute të konsiderueshme në nivelet vendore, rajonale dhe kombëtare si edhe sa i takon rolit të SDC-së si donatori kryesor. DLDP 3 e shtriu zonën e projektit në tri Qarqe të tjera (Dibër, Durrës dhe Kukës). Kjo lejoi përzgjedhjen e NJQV-ve të reja dhe përhapjen/përshkallëzimin e praktikave të mira horizontalisht. Zona e projektit (zbatimi i drejtpërdrejtë) mbuloi 5 nga 12 Qarqe – ose 30 % të popullsisë. Në 7 Qarqet e mbetura, DLDP-ja punoi nëpërmjet aktorëve kombëtarë për të lehtësuar dhe siguruar përhapjen e instrumenteve dhe manualëve të sprovuara të saj.  Dldp-ja zbatoi një qasje ndërhyrjeje (dhe hipotezë ndikimi) që përfshiu rrokjen dhe konsolidimin e përvojave në nivel vendor, duke i vleftësuar/validuar këto përvoja nëpërmjet një angazhimi më të gjerë të grupeve të interesit dhe ankorimit të këtyre njohurive më institucionet kombëtare më qëllim zhvillimin e kapaciteteve dhe ndikimin mbi politikat. Dldp-ja ka vazhduar ta përdorë këtë qasje nga poshtë-lart së bashku me angazhimin e shumë aktorëve në fazën e tretë duke promovuar kësisoj reputacionin e programit për kontribute të cilësisë së lartë dhe të mirë testuara për të kontribuar në përmirësimin e sistemeve të qeverisjes. | | | | |
| **Qëllimi i Zhvillimit (Qëllimi i përgjithshëm):** | Ofrimi gjithëpërfshirës i shërbimeve cilësore qytetarëve (gra dhe burra) përmirësohet nëpërmjet forcimit të kapaciteteve të qeverive vendore në Shqipërinë e Veriut, ankorimit të produkteve të dldp-së në nivel kombëtar dhe duke kontribuar në një kuadër ligjor të favorshëm. | | | | |
| **Rezultati 1:** | Bashkitë partnere kanë konsoliduar kapacitetet e tyre menaxhuese planifikuese, financiare dhe administrative për ofrimin e shërbimeve cilësore si përgjigje ndaj reformës territoriale.[[2]](#footnote-2) | | Treguesit kryesorë: • Plane dhe strategji të reja u prezantohen qytetarëve gra dhe burra në të gjitha njësitë administrative në bashkitë partnere; • Një sistem i unifikuar për mbledhjen e taksave dhe tarifave krijohet në bashkitë partnere; • Stafi gra dhe burra i bashkive partnere kontribuon në mënyrë aktive në zhvillimin e njohurive dhe ekspertizës; • Të paktën 80% e njësive administrative përfitojnë nga skema e granteve. | | |
| **Rezultati 2:** | Janë krijuar mekanizmat funksionalë , nëpërmjet të cilëve produktet kyç të dldp-së (paketat mbështetëse, kurrikulat, standardet, etj.) janë të aksesueshme, përdoren dhe përhapen nga aktorët kombëtarë | | Treguesit kryesorë: • Numri i mekanizmave funksionale në ngritjen e të cilave ka kontribuar dldp-ja; • Numri i mekanizmave funksionale ekzistues në të cilat dldp-ja kontribuon; • Numri i provave/të dhënave për përdorimin/replikimin e paketave teknike të dldp-së në nivel rajonal/kombëtar (jashtë zonës së projektit) | | |
| **Rezultati 3:** | DLDP-ja dhe partnerët e saj kryesorë kontribuojnë në një politikë kombëtare decentralizimi dhe kuadro ligjorë më të favorshëm duke nxitur të nxënit sistemor dhe të strukturuar. | | Treguesit kryesorë: • % e kontributeve/ ndërhyrjeve lobuese të suksesshme të NJQV-ve dhe ekspertëve të tyre në përmirësimin e reformave të decentralizimit dhe atyre sektoriale; • Numri i provave/të dhënave që kontribuojnë në zhvillimin e standardeve të shërbimeve; • Nr. i përvojave të dldp-së/NJQV-ve që nxitin diskutimet e shumë aktorëve dhe pozicionet e donatorëve kundrejt qeverisë; • Numri i kontributeve të ndjeshme ndaj shoqërisë të dldp-së të marra parasysh nga parlamenti/partitë politike. | | |
| **Aktorët Kryesorë/ Mbajtësit e të Drejtave:** | Përfituesit kryesorë në nivel vendor janë Bashkitë në pjesën veriore të Shqipërisë. Bashkitë përfitojnë mbështetje në disa paketa kryesore të dldp-së, dhe ngritjen e kapaciteteve nëpërmjet Qendrës së Kompetencës (grupet tematike të stafit të Bashkive). Në nivel kombëtar ka përfitues të ndryshëm duke përfshirë Ministritë e Linjës dhe agjencitë kombëtare që mbulojnë menaxhimin e mbetjeve, MFP-në, qeverisjen elektronike, aksesin ndaj fondeve, menaxhimin e njohurive, dhe ndikimin mbi politikat. Grupet e synuara përfshijnë popullatën e Bashkive ku vepron programi, si edhe grupet e pafavorizuara si: gratë, të varfrit, pakicat kulturore (Romët). | | | | |
| **Zona e Projektit, vendndodhja kryesore** | DLDP-ja vepron në veri të Shqipërisë, d.m.th. në Qarqet Shkodër, Lezhë, Kukës, Dibër dhe Durrës. | | | | |
| **Struktura e Projektit:** | HELVETAS-i është organizata që zbaton dldp-në. Projekti është nën përgjegjësinë e njësisë së BE-së. DLDP-ja ka dy zyra: një në Shkodër e cila është përgjegjëse kryesisht për punën në nivel vendor; dhe një në Tiranë që është kryesisht përgjegjëse për punën në nivel kombëtar. | | | | |
| **Partnerët kryesorë zbatues:** | Partnerët vendorë zbatues janë organizata dhe ekspertë individualë (ofruesit e shërbimeve). Metro-POLIS, URI, Milieukontakt, REC, ICT Solution, ANTTARC, ALCDF, ISB, IP3, Studio D, CDI, Euro Partners, FLAG, DM Consulting, Atelier4, B&L Studio, UTS-01, IDRA. | | | | |
| **Stafi i Projektit:** | MP - Valbona Karakaçi. DLDP-ja angazhon 12 anëtarë stafi vendas (nuk ka staf ndërkombëtar, afatgjatë). | | | | |
| **Donatorët:** | SDC Zyra Zvicerane e Bashkëpunimit c/o Ambasada e Zvicrës. Rruga: Ibrahim Rrugova 3/1, Tiranë, Shqipëri | | | | |

# Hyrje

Programi për decentralizim dhe qeverisje vendore (dldp) ka mbështetur procesin e fuqizimit të njësive të qeverisjes vendore (NJQV) në Shqipëri që nga viti 2006.[[3]](#footnote-3) Duke nisur punën në dy qarqe të Shqipërisë së Veriut (Shkodër dhe Lezhë), programi e zgjeroi fokusin e tij gjeografik në fazën e tretë të tij (janar 2014 deri dhjetor 2017) duke punuar me NJQV-të në tri qarqe të tjera, respektivisht Dibër, Kukës dhe Durrës. Ky zgjerim solli mbulimin e pesë nga 12 qarqet e Shqipërisë, duke mbuluar afërsisht 30 për qind të popullsisë së vendit. Në 7 qarqet e mbetura, dldp-ja ka rritur ndikimin me anë të mbështetjes së politikave kombëtare dhe forcimit të institucioneve kombëtare për përhapjen e instrumenteve dhe manualeve të saj të testuara të zhvilluara dhe vleftësuara/validuara gjatë dy fazave të mëparshme.

Dldp-ja u konceptua dhe zbatua në kontekstin e reformës së decentralizimit në Shqipëri. Strategjitë e rishikuara rregullisht të decentralizimit ishin pika e referencës për projektimin dhe zbatimin e projektit. Për shembull, Strategjia Kombëtare Ndërsektoriale për Decentralizimin dhe Qeverisjen Vendore 2015-20 ka si objektiva: 1) Nismëtimin dhe përfundimin e reformës administrative dhe territoriale; 2) Përmirësimin e procesit të decentralizimit të financave publike; 3) Rritjen e cilësisë dhe përmirësimin e shërbimeve publike që ofrohen nga qeverisja vendore, sipas standardeve të Bashkimit Evropian; 4) Rritjen e transparencës dhe llogaridhënies së qeverisjes vendore ndaj komunitetit; dhe 5) Rritjen e pjesëmarrjes së qytetarëve dhe grupeve të interesit në procesin e vendimmarrjes së qeverisjes vendore.

Faza e tretë e dldp-së u zbatua në kuadrin e reformave të gjera të qeverisjes vendore. Më 31 korrik 2014, Parlamenti i Shqipërisë miratoi ligjin 115/2014 “Për ndarjen administrative të njësive të qeverisjes vendore në Republikën e Shqipërisë” i cili solli reduktimin e numrit të NJQV-ve nga 384 në 61 (bashki). Kjo bëri që NJQV-të të përballeshin me sfidat e reja të qeverisjes duke iu kërkuar që t’i kushtonin shumë vëmendje dhe kapacitete thjesht përshtatjes me situatën e re. Gjithashtu, zgjerimi i territorit të NJQV-ve kërkonte theks më të madh në sigurimin e kohezionit social si të zonave të largëta rurale edhe të atyre më të pasura urbane brenda kufijve territorialë të sapo krijuar. Për dldp-në, në veçanti, ky zgjerim i territorit synonte të siguronte që zonat rurale dhe urbane të ishin të integruara dhe të merrnin të njëjtin nivel të ofrimit të shërbimeve.

Në dritën e kontekstit të ndryshueshëm politik, programi iu nënshtrua një Rishikimi Afatmesëm gjatë periudhës tetor-dhjetor 2015 për të përcaktuar përparimin e bërë në drejtim të arritjeve dhe sesi të ecte përpara dhe të mbështetej me efikasitet dhe efektshmëri në progresin ekzistues deri në fund të fazës në dhjetor 2017. Duke u mbështetur në kontekstin dinamik politik, diskutimet vlerësuese gjatë Rishikimit Afatmesëm çuan në një ndryshim në qëllimin e përgjithshëm të programit nga përmirësimi i ofrimit të shërbimeve cilësore gjithëpërfshirëse për qytetarët (burrat dhe gratë) në ruajtjen e këtij niveli shërbimi nëpërmjet forcimit të kapaciteteve dhe të kohezionit të brendshëm të NJQV-ve të sapo krijuara. Kjo ruajtje e shtrirjes dhe cilësisë së shërbimeve u mbështet më tej në ankorimin e produkteve të njohurive dhe ekspertizës së dldp-së në nivel kombëtar dhe duke kontribuar në një kuadër të favorshëm ligjor për të mbështetur efektet pozitive të ndërhyrjeve të dldp-së përtej kohëzgjatjes së programit. Në arritjen e këtij qëllimi të përgjithshëm, dldp-ja vendosi për një qasje ndërhyrjeje (dhe hipotezë ndikimi) që përfshinte rrokjen dhe konsolidimin e përvojave në nivel vendor, vleftësimin/validimin e këtyre përvojave nëpërmjet një angazhimi më të gjerë të aktorëve dhe ankorimit të këtyre njohurive dhe ekspertizës me institucionet kombëtare me qëllim zhvillimin e kapaciteteve dhe ndikimin mbi politikat. Dldp-ja ka vazhduar ta përdorë këtë qasje nga poshtë-lart së bashku me angazhimin e aktorëve të shumtë në fazën e tretë duke promovuar kësisoj reputacionin e programit për kontribute të cilësisë së lartë dhe të mirë testuara për të kontribuar në përmirësimin e sistemeve të qeverisjes.

Operimi në një mjedis kalimtar politik krijon sfida nga këndvështrimi i menaxhimit dhe monitorimit të një projekti. Konteksti i ndryshueshëm politik kërkoi disa ndryshime të kuadrit logjik për të përfshirë mbështetjen e partnerëve bashkiakë në planifikimin strategjik dhe sektorial (fillimisht e parashikuar të përfundonte në këtë fazë) dhe për t’iu përgjigjur më shumë ndërlikimeve që rridhnin nga RAT-i sesa kapaciteteve të bashkive për planifikimin, zbatimin dhe monitorimin e shërbimeve në rrethanat “rutinë” të qeverisjes. Ndryshimet në kuadrin logjik e kanë cenuar bazën e disa treguesve kyç të përdorur për monitorimin e progresit gjatë gjithë fazës së programit. Kjo ka krijuar disa probleme me raportimin dhe prandaj, kurdoherë që është e mundur, theksi vihet në raste të shkurtra cilësore studimore dhe shembuj që tregojnë arritjet e programit.

# Rezultatet e arritura

Ndërhyrjet e dldp-së në fazën e tretë u mbështetën në tri rezultate të ndërlidhura.

**Rezultati 1** u mbështet në konsolidimin e kapaciteteve planifikuese, financiare dhe administrative të NJQV-ve për ofrimin e shërbimeve cilësore si përgjigje ndaj reformës territoriale. Duke vepruar në këtë mënyrë, dldp-ja pilotoi dhe zhvilloi përvoja përgjatë katër paketave tematike (Menaxhimi Financiar Publik me Planifikimin Strategjik Territorial, Menaxhimi i Mbetjeve të Ngurta, Qeverisja elektronike, dhe Aksesi ndaj Fondeve).

**Rezultati 2** synonte rrokjen e përvojave të përfituara përgjatë katër paketave tematike, përhapjen e njohurive të ekspertëve/stafeve të tjera bashkiake në të gjithë Shqipërinë dhe ankorimin e këtyre përvojave tek institucionet kombëtare. Kësisoj rezultati përfshinte sigurimin e krijimit të mekanizmave funksionale nëpërmjet të cilave produktet kryesore të dldp-së (paketat e trajnimit, standardet sektoriale, praktikat e mira, publikimet/botimet, dokumentet e politikave, etj.) do të ishin të aksesueshme dhe do të përhapeshin nga aktorët kombëtarë.

**Rezultati 3** përfshinte kontribute specifike në politika të cilat ishin konsultuar gjerësisht me aktorët e ndryshëm, pastaj u konsoliduan dhe së fundmi ushqyen procesin e formulimit të politikave në sektorë të ndryshëm (buxhetimi afatmesëm, planifikimi strategjik, mbetjet, qeverisja elektronike) dhe dialogun politik në reformën e decentralizimit në përgjithësi.

Pavarësisht nga konteksti kalimtar, është shumë e lavdërueshme që dldp-ja ka shënuar arritje apo i ka tejkaluar arritjet sa i takon treguesve që lidhen me tri rezultatet dhe produktet përkatëse të tyre teksa disbursimet e projektit gjithsej ishin mbi 95 për qind: një arritje mbresëlënëse duke pasur parasysh rrethanat.

## Përshkrimi i efekteve të synuara dhe jo të synuara (rezultatet/ ndikimi nëse është e mundur)

Kuadri logjik i bashkëngjitur si shtojca 1 ofron një vështrim të përgjithshëm gjithëpërfshirës mbi objektivat dhe arritjet.

Treguesit e Ndikimit

Nga një krahasim i mbështetur në të Ardhurat nga Burimet e Veta (d.m.th. vjelja e taksave dhe tarifave) për vitet 2015 dhe 2016, mbledhja e të ardhurave është rritur për nëntë nga dhjetë NJQV-të që përfituan nga ndërhyrja e drejtpërdrejtë e dldp-së, me një rritje mesatare prej 63,2 për qind në të ardhurat e mbledhura në të dhjetë NJQV-të.[[4]](#footnote-4) Në krahasim me NJQV-të jashtë zonës së operimit të dldp-së me nivel të ngjashëm popullsie, zone gjeografike dhe zhvillimi ekonomik, tetë nga dhjetë NJQV-të e krahasuara shënuan një rritje të të ardhurave por me një normë shumë më të ulët në krahasim me NJQV-të e dldp-së (një rritje mesatare prej 29,97 për qind e të ardhurave). Niveli i transfertave të kushtëzuara dhe ta pakushtëzuara nga niveli kombëtar te bashkitë nuk pësoi rritje pavarësisht nga fakti që funksionet e reja iu deleguan NJQV-ve. Decentralizimi fiskal mbetet një sfidë meqenëse të ardhurat nga burimet e veta gjatë 10 viteve të fundit nuk janë rritur në masë të konsiderueshme dhe situata e ngushtë financiare e bashkive e bën sfidues financimin e qëndrueshëm dhe përmirësimin e cilësisë së shërbimeve.

Përfaqësimi i grave u rrit në mënyrë të ndjeshme në nivel vendor dhe kombëtar, veçanërisht në atë vendor. Numri i grave të zgjedhura në zgjedhjet vendore ishte 12 për qind në vitin 2011, ndërsa në 2015 u rrit në 34 për qind. Ndërkohë, përfaqësimi i grave në parlamentin e vendit është rritur nga 18% në vitin 2013 në 28% në vitin 2017. Më tej, dy gra nga Rrjeti Gratë në Politikë, të dyja nga Shkodra, shkuan nga përfaqësimi në nivel vendor në atë kombëtar në Parlamentin e Shqipërisë në vitet 2015 dhe 2017 përkatësisht.

Transfertat e pakushtëzuara dhe të kushtëzuara nga buxheti kombëtar te të gjitha NJQV-të u rritën me 19 për qind në periudhën 2016-2017, ndërsa transfertat specifike për mbështetjen e funksioneve të reja që iu akorduan NJQV-ve në vitin 2016 ishin 11 për qind më të larta në krahasim me vitin 2015. Gjithashtu, në fund të vitit 2017, ofrimi i shërbimeve mbulonte 83 për qind të popullsisë së NJQV-ve në zonën e operimit të dldp-së.

**Rezultati 1: Bashkitë partnere kanë konsoliduar kapacitetet e tyre menaxhuese planifikuese, financiare dhe administrative për shërbime cilësore si përgjigje ndaj reformës territoriale.**

Raportuar përgjatë linjave tematike.

Menaxhimi Financiar Publik dhe Planifikimi Strategjik Territorial

Dldp-ja ka mbështetur NJQV-të partnere në përmirësimin e proceseve dhe praktikave drejt një menaxhimi strategjik dhe financiar më transparent, llogaridhënës dhe pjesëmarrës dhe në veçanti në përmbylljen e ciklit të tërë të Menaxhimit Financiar Publik (MFP). Kjo ka përfshirë mbështetjen e nëntë NJQV-ve në hartimin e Planeve të Buxhetit Afatmesëm (PBAM), paketave Fiskale dhe Buxheteve vjetore duke përdorur dëgjesat publike për të siguruar që këto procese të jenë pjesëmarrëse. Gjithsej, 1.002 qytetarë u përfshinë në 68 dëgjesa publike në lidhje me MFP-në.

Duke mbështetur më tej kohezionin social dhe ekonomik të bashkive të sapo krijuara, dldp-ja ka ndihmuar në hartimin e Planeve të Përgjithshme Vendore (PPV) në pesë NJQV (Tropojë, Vau Dejës, Mat, Klos dhe Malësi e Madhe). Një ndërhyrje që fillimisht nuk ishte pjesë e planifikimit të programit, u shtua për t’iu përgjigjur ndryshimeve të zbatuara si pjesë e RAT-it si edhe për t’u mbështetur në njohuritë dhe ekspertizën ekzistuese të dldp-së së përfituar nëpërmjet studimit të Zonave Funksionale dhe përgatitjes së Programit të Zonave Funksionale në nëntë NJQV. Gjithashtu, suksesi dhe rëndësia afatgjatë e Programit të Zonave Funksionale u bënë të dukshme në vitin 2015 nga numri i kandidatëve (61% duke përfshirë dy koalicionet kryesore) që përdorën dokumentet e PZF-së si bazë për krijimin e fushatave të tyre zgjedhore.

Këto plane lidhen me Programin e Buxhetit Afatmesëm (PBAM) dhe janë hartuar nëpërmjet angazhimit aktiv të aktorëve vendorë dhe diasporës. Lidhja e PPV-së me PBAM-in, si edhe angazhimi i diasporës, u cilësuan nga Qeveria e Shqipërisë si një praktikë e mirë që duhet të përfshihej të PPV-të. Përfshirja e diasporës në përgatitjen e PPV-ve ka qenë veçanërisht një risi në përfshirjen e një komuniteti tipik të arsimuar, trajnuar dhe me përvojë me financa kapitale potenciale të disponueshme për të ndihmuar zhvillimin e zonave të largëta teksa gjithashtu i përgjigjen misionit të Qeverisë së Shqipërisë për të promovuar dhe forcuar bashkëpunimin e përgjithshëm me komunitetin e diasporës dhe vendeve mikpritëse.

Menaxhimi i Mbetjeve të Ngurta

Duke kapitalizuar një prej përfitimeve të mundshme të shumëfishta të RAT-it, dldp-ja mbështeti hartimin e Planeve të Menaxhimit të Mbetjeve Vendore për NJQV-të në Dibër, Lezhë, Malësi e Madhe, Shijak, Shkodër dhe Tropojë. Planet janë veçanërisht të rëndësishme për zgjerimin e shërbimeve të mbetjeve përgjatë shtrirjes gjeografike të NJQV-ve duke përfshirë kësisoj Njësitë Administrative rurale dhe të largëta- shkalla e dytë e nivelit administrativ të bashkisë- në vend të kufizimit të shërbimeve të menaxhimit të mbetjeve vetëm në zonat urbane. Në Shkodër, mbulimi me shërbim në nivel popullsie është rritur nga 82 në 92 për qind ndërmjet viteve 2015 dhe 2017 dhe nga 66 në 91, 81 në 100 dhe 25 në 35 për qind përkatësisht në Lezhë, Shijak dhe Dibër.[[5]](#footnote-5) Gjithashtu , Anketimi për Shërbimet i zhvilluar në fund të vitit 2017 konstatoi që 81 për qind e të anketuarve nga zona e ndërhyrjes e dldp-së e vlerësuan përmirësimin e cilësisë së shërbimit gjatë tri viteve të mëparshme (2015 – 2017) si “të mirë” ose “shumë të mirë”. Ky vlerësim perceptues ishte 16 për qind më i lartë sesa vlerësimi i cilësisë së shërbimit në NJQV-të që nuk janë në zonën e ndërhyrjes së dldp-së. Gjithashtu, mbledhja e të ardhurave u rrit në NJQV-të e mbështetura nga dldp-ja me 5,1 për qind ndërmjet viteve 2015 dhe 2016 dhe më tej me 1,1 për qind nga viti 2016 në vitin 2017 ndërsa vjelja e taksave të planifikuara u rrit nga 61,5 në 66,6 për qind nga viti 2015 në vitin 2016 dhe nga 66,6 në 68,2 për qind nga viti 2016 në vitin 2017.

Qeverisja Elektronike

Ndërhyrja e paketës tematike të Qeverisjes elektronike kontribuoi në mbështetjen e instrumenteve dhe kanaleve të reja të informimit dhe komunikimit ndërmjet qeverisjes vendore dhe qytetarëve të saj për të siguruar transparencë dhe llogaridhënie më të madhe të NJQV-ve (në përputhje me Strategjinë Kombëtare Ndërsektoriale për Agjendën Digjitale të Shqipërisë, 2015-2020).[[6]](#footnote-6) Duke iu përgjigjur reformës territoriale nëpërmjet theksimit të nevojës për ruajtjen e kohezionit të brendshëm të bashkive të sapo krijuara, dldp-ja mbështeti zhvillimin e konceptit të Zyrës së Integruar me Një Ndalesë (ZIMNJN) – nëpërmjet të cilës qeveritë vendore ofrojnë shërbime të shumëfishta nga një zyrë e konsoliduar e cila operon në vendndodhje të shumëfishta fikse në të gjithë territorin dhe ofron të njëjtin nivel të shërbimeve administrative- si nga ana cilësore ashtu edhe sasiore- në zonat urbane dhe ato të largëta rurale. Në Shqipëri, Njësitë Administrative (NJA) lidhen me qendrën e bashkisë nëpërmjet një sistemi elektronik. Dldp-ja ka mbështetur zbatimin e ZIMNJN-ve për ofrimin e shërbimeve në Shkodër (83 shërbime elektronike gjithsej), Lezhë (71 shërbime), Vau i Dejës (79 shërbime), Mat (76 shërbime) dhe Klos (76 shërbime) duke siguruar që ato të funksionojnë në 23 nga 34 Njësi Administrative në këto pesë NJQV.[[7]](#footnote-7) Nëpërmjet kësaj, u arrit një mbulim 100% i popullsisë në Klos dhe Mat. Gjithashtu, nga Anketimi për Shërbimet i realizuar në fund të vitit 2017, 88 për qind e të anketuarve nga NJQV-të ku dldp-ja mbështeti zbatimin e ZIMNJN-ve ishin “të kënaqur” ose “shumë të kënaqur” me aksesueshmërinë e shërbimeve, në krahasim me 12% në NJQV-të ku ZIMNJN-të nuk u zbatuan.[[8]](#footnote-8)

Aksesi ndaj Fondeve

Me një vlerë fondesh totale prej 1,68 milion FZ, dldp-ja mbështeti (së bashku me bashkëfinancimin nga NJQV-të) 15 projekte në tri fusha të ndërhyrjes: (i) infrastruktura (ii) menaxhimi i mbetjeve dhe (iii) shërbimet administrative. Nga 86 Njësi Administrative që formojnë NJQV-të e reja, 69 përfituan nga Fondi i Granteve (afërsisht 80 për qind). Gjithsej, 527.000 banorë të Shqipërisë së Veriut përfituan nga investimet e bëra në sektorin e mbetjeve (shtatë projekte të fokusuara në përmirësimin, menaxhimin dhe infrastrukturën e shërbimeve duke siguruar kazanë dhe kamionë për mbetjet), në Zyrat e Integruara me Një Ndalesë (pesë projekte për krijimin e ZIMNJN-ve) dhe lidhjen e infrastrukturës vendore me kohezionin social (tri projekte për rivitalizimin dhe rindërtimin urban). Ndërkohë, veprimtaritë e sigurimit të aksesit nëpërmjet procesit të financimit të dldp-së krijuan një prirje pozitive për bashkitë për të përdorur shprehitë dhe aftësitë që mësuan për të aplikuar për fonde nga programe të tjera financuese.

**Rezultati 2: Krijimi i mekanizmave funksionale, nëpërmjet të cilave produktet kyç të dldp-së (paketat tematike, kurrikulat, standardet, etj.) aksesohen, përdoren dhe përhapen nga aktorët kombëtarë.**

Gjatë gjithë kohëzgjatjes së programit, dldp-ja ka krijuar një koleksion të pasur me paketa trajnimi, standarde sektoriale, dokumentacion të praktikave të mira, botime, dhe dokumente politikash. Gjatë fazës së tretë u bënë përpjekje të konsiderueshme për përditësimin e produkteve të njohurive dhe ekspertizës pas zbatimit të RAT-it dhe përhapjen si edhe ankorimin e tyre tek institucionet kombëtare. Të gjitha këto procese të menaxhimit të njohurive kishin si synim krijimin e një sistemi që do të mundësonte ngritjen e vazhdueshme të kapaciteteve të stafit të NJQV-ve, përmirësimin e cilësisë gjithëpërfshirëse të ofrimit të shërbimeve publike, përditësimin e udhëzimeve dhe standardeve në sektorë specifikë në nivel rajonal dhe kombëtar, si edhe ndikimin mbi proceset e hartimit të politikave dhe legjislacionit. Nga pilotimi dhe sjellja e risive të ndërmarra me partnerët bashkiakë për kapitalizmin e atyre njohurive për shpërndarje në nivel kombëtar nëpërmjet mekanizmave publikë kombëtarë dhe kontributit në dialogun politik, veprimtaritë e dldp-së për ndarjen e të mësuarit dhe njohurive ishin gjithëpërfshirëse shumëpërmasore dhe përfshinë një gamë të gjerë të aktorëve të ndryshëm.

Dldp-ja ka kontribuar në futjen e mekanizmave të rinj funksionalë si grupet e punës dhe platformat tematike për Ligjin e ri për Financat Vendore (së bashku më Programin për Planifikim dhe Qeverisje Vendore (PLPG) të USAID-it dhe Ministrinë e Financave), Menaxhimi i Mbetjeve (në bashkëpunim me GIZ-in) dhe platforma elektronike për MFP-në (në Shkodër dhe Durrës), si edhe përfshirja e diasporës në hartimin e PPV-ve.[[9]](#footnote-9) Më tej, dldp-ja ka kontribuar në përmirësimin e mekanizmave funksionalë ekzistues duke përfshirë kuadrin ligjor dhe politikat qeveritare për planifikimin territorial që kërkohet për prodhimin e PPV-ve, Trajnimin Kombëtar dhe Certifikatat, si edhe përditësimin e Grupit Ndërministror të Punës për Menaxhimin e Mbetjeve dhe konkurse të ndryshme të praktikave të mira të cilat shpërblejnë praktikat e mira në nivel bashkiak dhe i përhapin ato. Konkurset e Praktikave të Mira kanë qenë të rëndësishme për njohjen e arritjeve të të gjitha NJQV-ve të krijuara rishtas në Shqipëri në zbatimin e reformës së decentralizimit dhe RAT-it. Dldp-ja ka organizuar dy Konkurse të Praktikave të Mira (një në vitin 2016 dhe një tjetër në vitin 2017), të cilat, për një vit, përfshinë katër konkurse rajonale dhe një konkurs kombëtar. Çmimet u dhanë në bazë të përpjekjeve për përmirësimin e shërbimeve turistike, zbatimin e suksesshëm të ZIMNJN-ve, ofrimin e shërbimeve për personat me aftësi të kufizuara si edhe për ofrimin e informacionit për shërbimet.[[10]](#footnote-10)

Replikimi i paketave tematike jashtë zonës gjeografike të dldp-së ka qenë i dukshëm si në nivel kombëtar në Shqipëri ashtu edhe në nivel ndërkombëtar. NJQV-ja Patos ka filluar të përdorë Instrumentin e Planifikimit Financiar (IPF) për procesin e Buxhetimit Afatmesëm[[11]](#footnote-11) ndërsa bashkitë Librazhd dhe Kavajë si edhe bashkitë Himarë, Peqin, Rrogozhinë, në kuadrin e Programit për Qeverisje dhe Demokraci i GIZ-it, kanë zbatuar Modelin e Kostove të Menaxhimit të Mbetjeve në praktikat e punës së tyre. Më tej, programi STAR 2 ka përgatitur Termat e Referencës teknike standarde të ZMNJN-ve në bazë të listës së shërbimeve elektronike të identifikuara dhe zhvilluara në modelin e ZIMNJN-së së dldp-së. Modeli i përllogaritjeve të kostove dhe tarifave për mbetjet e ngurta të dldp-së është përdorur në Kosovë dhe Peru ndërsa manuali i planifikimit i dldp-së për menaxhimin e mbetjeve vendore është përdorur në Kosovë (Decentralizimi dhe Mbështetje për Bashkitë - DEMOS) dhe në Bolivi (Menaxhimi Mjedisor Bashkiak - GAM).

**Rezultati 3: dldp-ja dhe partnerët e saj kryesorë kontribuojnë në një politikë kombëtare decentralizimi dhe kuadro ligjorë më të favorshëm duke nxitur të nxënit sistemor dhe të strukturuar.**

Në fazën e tretë, dldp-ja është angazhuar gjithnjë e më shumë në dialogun politik dhe avokacinë në nivel kombëtar me përpjekjet e saj të lobimit të cilat kanë çuar në 40 rekomandime të marra parasysh në hartimin e ligjeve, akteve nënligjore dhe projektligjeve të ndryshme. Ligji për Reformën Territoriale Administrative (miratuar në vitin 2015) pasqyron, në një masë të konsiderueshme, qasjen e Zonave Funksionale të zhvilluar nga dldp-ja. Ky angazhim fillestar përgatiti terrenin për pjesëmarrjen e dldp-së më tej në nivel kombëtar në diskutimet për Strategjinë e re të Decentralizimit (miratuar në korrik të vitit 2015) dhe ligjin e ri për Vetëqeverisjen Vendore (miratuar në dhjetor të vitit 1025).[[12]](#footnote-12) Në të vërtetë, qasja e dldp-së për ndërlidhjen e Planeve Strategjike të Zhvillimit me Planifikimin e Buxhetit Afatmesëm (PSZHePBAM) u përfshi në Ligjin e ri për Vetëqeverisjen Vendore. Përvoja e fituar nga dldp-ja për MFP-në gjatë viteve u shndërrua në një kontribut të rëndësishëm për reformën e Ligjit të Financave Vendore në fillim të vitit 2016 ku dldp-ja udhëhoqi lobimin për përfshirjen e aspekteve që kanë të bëjnë me shpenzimet (së bashku me MF-në, PLGP/USAID-in për pjesën e të ardhurave). Dldp-ja vazhdon të jetë e përfshirë në ofrimin e mbështetjes teknike për pesë nga dymbëdhjetë aktet nënligjore të kërkuara për zbatimin e ligjit parësor.

Ka të dhëna dhe prova të qenësishme që dldp-ja ka kontribuar në zhvillimin e standardeve të shërbimeve. Metodologjia e standardeve krahasuese (benchmarking) e modeluar nga dldp-ja në menaxhimin e mbetjeve, për shembull, u promovua nga Shoqata e NJQV-ve në Rrjetin e Shoqatave të Autoriteteve Vendore të Evropës Juglindore (NALAS), taskforca e Menaxhimit të Mbetjeve të Ngurta. Gjithashtu, Projektstrategjia Kombëtare për Menaxhimin e Mbetjeve e përgatitur nga GIZ-i dhe Ministria e Turizmit dhe Mjedisit përfshin qasjen dhe metodologjinë e dldp-së për përcaktimin e standardeve minimale të përballueshme (sikurse kërkohet nga Ligji për Vetëqeverisjen Vendore). Shumë përvoja të dldp-së dhe NJQV-ve nxitën diskutimet e aktorëve të shumtë dhe qëndrimet e donatorëve ndaj qeverisë (p.sh. studimet dhe raportet për MFP-në, procesi i konsultimit për Ligjin për Financat Vendore, konferenca për Menaxhimin e Mbetjeve ose qëndrimi i donatorëve në lidhje me çështjen e inceneratorëve).

## Temat e tërthorta

Gjinia

Realitetet vendore në zonat që mbulohen nga programi kanë treguar se pjesëmarrja e grave në politikë ka qenë shumë e ulët. Niveli i ulët manifestohej brenda partive politike, por gjithashtu edhe në organet vendimmarrëse, qoftë Parlamenti, Qeveria apo NJQV-të. Me mbështetjen e dldp-së, në fazat e hershme u krijua Rrjeti i Grave në Politikë (RRGP)në trajtën e një grupimi fluid të udhëheqëseve gra të cilat i përgjigjeshin dhe mbështeteshin te realitetet dhe përvojat vendore. Rrjeti i Grave në Politikë ka luajtur një rol veçanërisht të rëndësishëm në sigurimin që dispozitat sociale dhe gjini gjithëpërfshirëse të përfshiheshin në Ligjin për Vetëqeverisjen Vendore dhe Ligjin për Financat Vendore. Rrjeti gjithashtu ndikoi drejtpërdrejtë në buxhetet e NJQV-ve Shkodër dhe Klos për përfshirjen e dispozitave të ndjeshme gjinore për uljen e taksave dhe tarifave për vejushat dhe reduktimin e taksës së ujitjes për gratë në Klos.

Gjashtë gra këshilltare u mbështetën gjithashtu për të marrë pjesë në Akademinë Politike të Këshillit të Evropës. Sipas Drejtorit të Akademisë: anëtaret e Rrjetit të Grave në Politikë nuk janë më pjesëmarrëse të thjeshta por gjithashtu të afta të veprojnë si njerëz burimorë me pjesëmarrësit e tjerë që të mësojnë nga përvoja e tyre. Gjithashtu, 16 anëtare të tjera të Rrjetit të Grave në Politikë morën pjesë në Akademinë Politike të Këshillit të Evropës dhe morën një certifikatë nga Akademia e Studimeve Politike.

Tregues specifikë gjinorë theksojnë rritjen e numrit të grave të zgjedhura në zgjedhjet vendore (nga 12 për qind në vitin 2011 në 34 për qind në vitin 2015). Ndërkohë, numri i grave deputete në Parlamentin e Shqipërisë u rrit nga 23 (2009) në 33 (2013) në 39 (2017) nga 140 për periudhën 2009 – 2013 dhe 2017 – 2021 në terma politikë. Gjithashtu, dy anëtare të Rrjetit të Grave në Politikë u bënë Anëtare të Parlamentit përkatësisht në vitin 2015 dhe 2017, pas përfaqësimit të mëparshëm politik në nivel vendor në këshillat bashkiakë.

Dldp-ja ka bërë përpjekje për të siguruar përfaqësim domethënës të grave në veprimtaritë e programit nëpërmjet Qendrave të Kompetencës. Nga gjithsej 851 ekspertë vendorë të cilët u trajnuan për çështje të linjave tematike, 432 (ose 51 për qind) ishin femra. Gjithashtu, numri i grave të përfshira në përshtatjen dhe konsolidimin e dokumenteve të reja strategjike 248 nga 527 ekspertë vendorë (47 për qind).

Dldp-së iu kërkua gjithashtu të organizonte seminarin për Fuqizimin Politik të Grave në shtator të vitit 2017 i cili u dha mundësinë anëtarëve të ndryshëm të stafit të HELVETAS-it të ndanin përvojat dhe mësimet e nxjerra nga nismat ekzistuese në terren dhe gjithashtu të ndërvepronin me gratë politikane nga Shqipëria të cilat ishin pjesë e Rrjetit të Grave në Politikë. Seminari përfshiu një vizitë në Shkodër dhe një diskutim me dy gra politikane dhe anëtarët meshkuj të këshillit bashkiak në lidhje me ekuilibrimin e jetës personale dhe asaj profesionale, kërkesat, sfidat dhe mundësitë e të qenit grua në politikë, si edhe strategjitë për angazhimin e burrave në diskutime gjinore.

Ia vlen të përmendet që edhe ekipi i dldp-së është i ekuilibruar nga pikëpamja gjinore.

Përfshirja sociale

Dldp-ja mbështeti nëntë NJQV në përgatitjen dhe miratimin e buxheteve bashkiake të ndjeshme nga pikëpamja sociale nëpërmjet të proceseve pjesëmarrëse. Gjashtë NJQV gjithashtu kanë zbatuar Modelin e Kostove dhe Tarifave të Mbetjeve të Ngurta të zhvilluar nga dldp-ja e cila përfshin dispozita të ndjeshme nga pikëpamja sociale që kanë të bëjnë me familjet me të ardhura të pakta dhe komunitetin rom. Modeli ofron mundësinë për përjashtimin e mundshëm nga pagesa e tarifës të familjeve të cilat janë pjesë e skemës së ndihmës sociale të qeverisë. Përdorimi i këtij parametri reduktimi është një vendim politik vendor, meqë në bazë të ligjit është Këshilli Vendor i cili vendos për përjashtimin e plotë apo jo, uljen e tarifës apo përfshirjen e këtij grupi. Gjithashtu, module të veçanta u vunë në dispozicion të NJQV-ve që kanë zbatuar ZIMNJN-të. Këto module mbështeten në sigurimin e ofrimit të shërbimeve për familjet apo qytetarët individualë që marrin asistencë sociale si edhe për personat me aftësi të kufizuara. Përfshirja sociale ishte gjithashtu një komponent kryesor i Fondit të Granteve. Për shembull, në Kukës u ngrit një qendër sociale për integrimin e grave, fëmijëve dhe të moshuarve me paaftësi të ndryshme. Qendra ofron terapi për fëmijët me paaftësi mendore dhe fizike, këshillim për gratë viktima të dhunës dhe mbështetje sociale për të moshuarit të cilët nuk kanë një rrjet mbështetjeje familjare.

# Produktet dhe performanca, partnerët dhe konteksti

Programi ka pasur performancë të mirë në nivel produkti (shihni Kuadrin Ligjor bashkëngjitur). Treguesit kryesorë theksohen më poshtë.

## Përmbledhje e produkteve/ ndikimeve kryesore

Produktet e Rezultatit 1

Treguesit tregojnë që të gjitha produktet e Rezultatit 1 janë realizuar apo tejkaluar.

**Janë konsoliduar kapacitetet teknike të bashkive partnere dhe zbatimi në nivel strategjik dhe sektorial**

Theksi është vënë në mbështetjen e trajnimit të stafit gra dhe burra të NJQV-ve që punojnë në fushat tematike të punës së dldp-së si edhe në sigurimin që stafi i NJQV-ve partnere të përfshihet në përshtatjen dhe konsolidimin e dokumenteve të reja strategjike të dldp-së. Gjithsej, 851 ekspertë vendorë u trajnuan në fushën e planifikimit strategjik, menaxhimit të financave publike, Planet e Përgjithshme Vendore, Menaxhimi i Mbetjeve, Qeverisjen Elektronike, aksesi ndaj fondeve dhe Gratë në Politikë ndërsa 248 eksperte femra dhe 279 ekspertë meshkuj të NJQV-ve partnere mbështetën proceset e përshtatjes dhe konsolidimit të dokumenteve të reja strategjike (p.sh. Strategjitë Territoriale, lidhja e Planeve Strategjike me Buxhetin Vjetor, dhe Planet e Përgjithshme Vendore) si anëtarë të qendrave të Kompetencës (shih gjithashtu edhe rezultatin 3).

**Skema e granteve (brenda sistemit) mbështet bashkitë partnere në zbatimin e shërbimeve të riorganizuara**

I konsoliduar nëpërmjet mbështetjes së Fondit të Granteve, modeli i ZMNJN-ve u përmirësua në ZMNJN të integruar si përgjigje ndaj RAT-it, duke iu mundësuar kësisoj ofrimin e shërbimeve Njësive Administrative të sapo krijuara. Pesë NJQV kanë përfituar nga kjo asistencë (Shkodër, Lezhë, Vau i Dejës, Mat dhe Klos) dhe gjithsej 109 shërbime administrative janë digjitalizuar, duke zgjeruar në këtë mënyrë listën bazë të 67 shërbimeve administrative të identifikuara fillimisht. Këto shërbime shtesë të digjitalizuara përfshijnë funksionet e decentralizuara të sapo identifikuara.

U zbatuan gjashtë praktika të mira në Sektorin e Menaxhimit të Mbetjeve (në vend të katër praktikave që ishin parashikuar në kuadrin logjik) duke përfshirë Organizimin e Shërbimeve në Zonat e Largëta Rurale dhe zonat turistike si edhe rehabilitimin e vendeve historike të asgjësimit të mbetjeve (NJQV-ja Dibër). Gjithashtu, dldp-ja projektoi dhe promovoi modelin e kostos dhe tarifës në menaxhimin e mbetjeve vendore me qëllim krijimin e një sistemi të unifikuar për tarifat e menaxhimit të mbetjeve i cili merr parasysh të gjithë treguesit e nevojshëm për analizën dhe rikuperimin e kostove. Modeli është zbatuar në gjashtë bashki dhe, që nga viti 2015 ka kontribuar në rritjen e mbledhjes së të ardhurave nga taksat nga 61,5 për qind në 68,2 për qind në vitin 2017 (rezultate përfundimtare do të publikohen në mars të vitit 2018). Janë zbatuar tri projekte të orientuara drejt përfshirjes së zonave periferike të NJQV-ve. Kjo përfshiu një urë që lidhte dy Njësi Administrative në Durrës, një qendër shërbimesh sociale në Kukës dhe një hapësirë qendrore publike dhe treg në Tropojë. Të paktën 65 për qind e qytetarëve që jetojnë në zona periferike në Tropojë, Durrës dhe Kukës përfituan nga investimet e granteve të dldp-së gjatë vitit 2017, ndërsa 100 për qind e qytetarëve që jetojnë në zona periferike në NJQV-të Shijak dhe Malësi e Madhe përfituan nga investimet e dldp-së në projekte që kanë të bëjnë me Menaxhimin e Mbetjeve. 83 për qind e qytetarëve që jetojnë në zonat periferike në Shkodër, Lezhë, Vau Dejës, Mat dhe Klos përfituan nga investimet e dldp-së në ZIMNJN-të.

**Modelet e ndjeshme nga pikëpamja sociale të planifikimit dhe ofrimit të shërbimeve për konsolidimin e reformës territoriale janë identifikuar dhe pilotuar duke kontribuar në standardet kombëtare dhe vendore**

Dldp-ja ka mbështetur zhvillimin e një numri praktikash të mira që konsolidojnë procesin e reformës territoriale dhe të cilat janë përdorur për të kontribuar në kurrikulat e nëpunësve civilë si edhe në ndikimin në politika (p.sh. Studimi për Zonat Funksionale, Auditimi i Menaxhimit të Mbetjeve). Gjithashtu, dldp-ja është angazhuar me nisma mbështetëse për pjesëmarrjen e qytetarëve në hartimin e Buxheteve Vjetore dhe Programeve të Buxhetit Afatmesëm për nëntë NJQV si edhe të Planeve Sektoriale të Mbetjeve në pesë NJQV.

Produktet e Rezultatit 2

Treguesit tregojnë që produktet e Rezultatit 2 janë realizuar ose madje edhe tejkaluar.

**Institucionet mbështeten në krijimin dhe forcimin e mekanizmave për shpërndarjen dhe** **përhapjen e njohurive dhe ekspertizës në lidhje me konsolidimin e reformës territoriale**

Dldp-ja ka qenë veçanërisht në ankorimin e njohurive në institucionet kombëtare si edhe përhapjen e njohurive dhe ekspertizës te partnerë të tjerë të zhvillimit. Ministria e Financave, Shkolla Shqiptare e Administratës Publike (ASPA) dhe Ministria e Mjedisit që të gjitha kanë përshtatur manuale të ndryshme të dldp-së për MFP-në dhe Menaxhimin e Mbetjeve të Ngurta ndërsa GIZ-i ka adoptuar instrumentet për menaxhimin e mbetjeve (Manuali i Planifikimit për Mbetjet Vendore dhe Udhëzimet për Kostot dhe Tarifat) për projektin e tij miqësor me mjedisin për menaxhimin e integruar të mbetjeve të ngurta dhe ekonominë qarkulluese në Shqipëri.

Dldp-ja ka mbështetur gjithashtu zhvillimin e Sistemit të Sigurimit të Cilësisë që përdoret për të vlerësuar kurrikulat e trajnimit që u ofrohen nëpunësve civilë në nivel vendor dhe kombëtar dhe që zbatohen nga ASPA. Gjithsej, Sistemi i Sigurimit të Cilësisë ka vlerësuar 67 kurrikula me 33 ekspertë nga 22 organizata të përfshira në procesin e vlerësimit. Deri tani, 41 kurrikula nga 67 i kanë kaluar me sukses standardet e Sistemit të Sigurimit të Cilësisë (SSC). Në të ardhmen, ASPA do të mund të përdorë vetëm kurrikulat që i kanë kaluar kriteret e vlerësimit në këtë sistem për të siguruar përdorimin e materialeve mësimore me cilësi të lartë me organizatën.

**Instrumentet dhe kurrikulat e dldp-së shpërndahen dhe përhapen në shkallë kombëtare te bashkitë jashtë zonës ku vepron dldp-ja**

Përdoruesit e Bibliotekës elektronike, thonë se

Ata e përdorin bibliotekën elektronike gjatë trajnimit për t’u konsultuar on-line me dokumentacionin e trajnimit, dhe më pas si burim për të trajtuar çështjet që dalin gjatë punës së përditshme.

281 ekspertë nga NJQV-të jashtë zonës së ndërhyrjes së drejtpërdrejtë të dldp-së (5 Qarqe) u trajnuan përmes ASPA-s në lidhje me çështjet tematike dhe instrumentet specifike të dldp-së, duke përfshirë Instrumentin e Planifikimit Financiar të MFP-së dhe Planet Vendore të Menaxhimit të Mbetjeve.

Ekspertët e përfshirë në procedurat e Sigurimit të Cilësisë, thonë se

SC- siguron që dokumentacioni i trajnimit të jetë koherent dhe t’u ofrojë njohuri të strukturuara nëpunësve civilë, dhe që e mundëson ASPA-n të ofrojë shërbim më të mirë.

**Janë organizuar ngjarje/veprimtari kombëtare dhe ndërkombëtare dhe janë vënë në funksion për ndarjen e njohurive dhe menaxhimin**

Dldp-ja, së bashku me ASPA-n ka mbështetur zhvillimin e Projektit të Bibliotekës elektronike. Biblioteka elektronike është një platformë online publike dhe e aksesueshme për ekspertët bashkiakë dhe aktorë të tjerë të interesuar dhe përmban kurrikulat e plota të përdorura për trajnimin e nëpunësve civilë të nivelit vendor. Aktualisht, platforma ka 1.067 përdorues të regjistruar (deri në maj 2018) me këtë set kurrikulash që do të shtohet më shumë meqë ASPA vazhdon të ofrojë më shumë trajnime. ASPA është jashtëzakonisht e interesuar ta zgjerojë atë për të përfshirë edhe kurrikulat e trajnimit të nivelit kombëtar.

Dldp-ja gjithashtu ka organizuar dhe/ose mbështetur ngjarje/veprimtari të ndryshme kombëtare dhe ndërkombëtare. U organizua një panair i Qeverisjes elektronike në bashkëpunim me MIAP-in dhe sektorin privat që shërbeu për ndarjen e produkteve të dldp-së në lidhje me standardet e internetit dhe Zyrat me Një Ndalesë, si edhe për të ndarë metodologjinë e Programit të Zonave Funksionale. Gjithashtu, dldp-ja ka luajtur rol të rëndësishëm në organizimin e ngjarjeve/veprimtarive për Menaxhimin e Mbetjeve, duke përfshirë një konferencë të zhvilluar në bashkëpunim me BE-në, një forum aktorësh të shumtë dhe ka organizuar grupe pune ndërministrore të ndryshme. Konferenca kombëtare për Diasporën në tetor 2017, e mbështetur nga dldp-ja, ishte veçanërisht e rëndësishme për ndërgjegjësimin e aktorëve kryesorë në lidhje me rolin e mundshëm të Diasporës në çështjet që kanë të bëjnë me zhvillimin socio-ekonomik të vendit të tyre të lindjes. Konferenca synonte ndërtimin e urave të komunikimit ndërmjet përfaqësuesve të diasporës, organizatave të shoqërisë civile dhe hartuesve të politikave që merren me çështjet e emigracionit dhe zhvillimit dhe u ndoq nga përfaqësues të institucioneve shqiptare të qeverisjes qendrore dhe vendore, organizatat ndërkombëtare (IOM, OSBE, PNUD, Banka Botërore, ILO, GIZ, SDC), ambasadat, organizatat e shoqërisë civile, bota akademike dhe studentë. Ngjarje/veprimtari të tjera përfshijnë një event kombëtar sektorial për Buxhetimin Vjetor dhe seminaret e zhvilluara në lidhje me Ligjin për Financat Vendore. Në bashkëpunim me MSHÇV, PLPG, PLGP, STAR/UNDP dhe Këshillin e Evropës, dldp-ja organizoi një konferencë kombëtare për Qeverisjen Vendore për të ndarë përvojën e Zvicrës për bashkimin territorial.

Dldp-ja jo vetëm që ka bërë një zhvillim të gjerë të kapaciteteve të Qendrave të Kompetencës në fushat tematike të dldp-së por në mënyrë të tërthortë i ka forcuar ofruesit e ndryshëm të shërbimeve nga pikëpamja tematike dhe metodologjike duke marrë njohuri të reja që i kanë zbatuar për mandatarë apo projekte të tjera.

Produktet e Rezultatit 3

Të gjitha produktet e Rezultatit 3 janë realizuar apo tejkaluar.

**Qendrat e ndryshme të kompetencës janë rrjete aktive për të shkëmbyer dhe kontribuar në zhvillimet e politikave**

Dldp-ja ka mbështetur forcimin e kapaciteteve të ekspertëve të NJQV-ve nëpërmjet Qendrave të Kompetencës- një grup prej 851 anëtarë të stafeve vendore të trajnuar nga dldp-ja- të cilët operojnë përgjatë linjave tematike të dldp-së. Këta ekspertë që formojnë Qendrat e Kompetencës gjithashtu janë ekspozuar ndaj një numri praktikash ndërkombëtare për operimin e venddepozitimeve të mbetjeve (landfilleve), përvojave në lidhje me zhvillimin territorial dhe modelin e 3R-ve (Redukto, Ripërdor, Riciklo). Dldp-ja i ka angazhuar gjithashtu në mënyrë aktive Qendrat e Kompetencës për përshtatjen dhe konsolidimin e dokumenteve të reja strategjike dhe instrumenteve si edhe në përgatitjen e dokumenteve të politikave për Udhëzimin për Buxhetin dhe monitorimin e funksioneve të NJQV-ve.

**Partnerët e dldp-së japin kontribute dhe mbështetin reformën politike në nivel kombëtar**

Dldp-ja ka qenë e përfshirë në propozimin e kontributeve dhe ndryshimeve (amendimeve) për aktet nënligjore në fushat tematike. Pas kontributit të suksesshëm të dldp-së dhe programit partner të saj, PLGP-së për Ligjin e Financave Vendore, dldp-ja është angazhuar me Ministrinë e Financave në hartimin e pesë akteve nënligjore që mbështetin zbatimin e ligjit parësor. Dldp-ja ka ndikuar në masë të madhe në Ligjin për Vetëqeverisjen Vendore, Strategjinë e Decentralizimit si edhe në Agjendën Digjitale të Shqipërisë 2015-2020. Propozime të tjera përfshijnë kontributet për një Projektvendim të Këshillit të Ministrave (VKM) për Modelin e Kostove dhe Tarifave dhe një Projekt VKM të hartuar, së bashku me ASPA-n, për rregulloren e Sistemit të Sigurimit të Cilësisë që përdoret për vlerësimin e kurrikulave të trajnimit të përdorura për nëpunësit civilë, si edhe VKM-në për miratimin e Rregullores për Planifikimin Territorial.


**Ekspertiza ndërkombëtare ofrohet për të mbështetur reformën e politikave në nivel kombëtar**

Ekspertët ndërkombëtarë kanë luajtur rol kryesor në ofrimin e ekspertizës dhe njohurive për praktikat e mira ndërkombëtare në lidhje me menaxhimin e financave publike dhe menaxhimin e mbetjeve si edhe ekspertizë teknike specifike për Ligjin për Financat Vendore dhe Ligjin për Prefekturat.

## Efikasiteti

Buxheti fillestar për Fazën 3 ishte 7,28milion FZ, ai u rrit në vitin 2015 me 0,6 milion FZ dhe me 0,5 milion FZ të tjera në vitin 2016, në radhë të parë për të financuar më shumë projekte të Fondit të Granteve si rezultat i identifikimit të fushave të ndërhyrjes gjatë zhvillimit të ushtrimit të Programit të Zonave Funksionale. Kjo ka çuar në një buxhet total të rishikuar prej 8,38milion FZ ; ndërsa buxheti për Fondin e Granteve pothuajse u trefishua (nga 0,48milion FZ në fillim deri në 1,68milion FZ). Shpenzimet përfundimtare ishin 8,08milion FZ, kësisoj projekti shpenzoi 96.4% të buxhetit: një arritje për t’u lavdëruar duke pasur parasysh pasiguritë politike dhe ndryshimet e politikave në kontekst.

Figura 1 paraqet kategoritë e shpenzimeve për shpenzimet e përgjithshme (8,08milion FZ).

Figura 1: Shpenzimet sipas zërave të buxhetit 




Figura 2: Shpenzimet sipas Rezultateve




Figura 3: Shpenzimet sipas Produkteve

Sikurse shihet në Figurën 1,47 për qind e fondeve gjithsej janë alokuar për Rezultatin 1 dhe u përdorën kryesisht për Produktet 1.2 dhe 1.3. Për rezultatin 2 u alokua 8 për qind e fondeve totale të projektit. Figura 1 tregon që vetëm 4% e shpenzimeve u përdorën për financimin e veprimtarive të Rezultatit 3 por ky rezultat ka përfituar gjithashtu nga investimet e bëra në kuadrin e Rezultatit 1. Kostot për stafin (ekspertët vendorë afatgjatë me 17 për qind) dhe mbështetja vendore (konsulentët, etj. me 12 për qind) përthithën 39 për qind të kostove të projektit. Kjo duket si një shumë me madhe dhe shpjegohet nga puna intensive bashkërenduese me bashkitë dhe aktorë të tjerë. Ajo gjithashtu është pasojë e angazhimit të madh në dialogun politik dhe veprimtaritë për rrjetëzimin. Konsulencat e huaja përthithën vetëm shtatë për qind të buxhetit gjithsej dhe u alokuan kryesisht për paketën tematike të menaxhimit të mbetjeve. Prandaj projekti zhvilloi dhe përdori shumë njohuritë vendase.

Rritja në financimin e skemës së granteve nga 0,48 milion FZ (apo 4% të buxhetit fillestar) në 1,68 milion FZ ka lejuar të bëhen në mënyrë të konsiderueshme më shumë investime në përmirësimin e shërbimeve vendore nëpërmjet 15 granteve. Edhe pse ky ka qenë një zhvillim i kënaqshëm, fondet e disponueshme për grantet në raport me buxhetin në tërësi ishin ende të ulëta, vetëm 20% të të gjithë buxhetit.

Në krahasim me arritjet e realizuara në kuadrin e rezultateve të tjera, rezultati 1 ka kontribuar më shumë për arritjen e synimit të përgjithshëm.**[[13]](#footnote-13)** Kosto-efikasiteti duket veçanërisht i mirë në rastin e paketës tematike të Qeverisjes elektronike ku përfituesit e pesë bashkive kanë parë përmirësim të konsiderueshëm në cilësinë e shërbimeve. Kosto-efektiviteti në rastin e Menaxhimit të Mbetjeve të Ngurta duket paksa më i ulët. Zona e mbulimit e asgjësimit/largimit të mbetjeve të ngurta dhe shpeshtësia/cilësia e shërbimit mund të jenë përmirësuar, por këto përmirësime kanë kërkuar investime më të mëdha në krahasim me ZIMNJN-të.[[14]](#footnote-14)

Pritshmëritë sa i takon Rezultatit 2 dhe 3 janë tejkaluar. Prandaj, dldp-ja ka arritur një shtrirje dhe ndikim të madh në politika falë investimeve solide dhe krijimit të besimit në kuadrin e rezultatit 1.

## Kontributet

Kontributet kryesore përfshijnë:

Bashkitë:

1. Bashkitë kanë qenë jashtëzakonisht bashkëpunuese në të gjitha veprimtaritë e zhvilluara nga apo me dldp-në. Stafet e bashkive kanë qenë të përkushtuara dhe i kanë ndjekur rregullisht këto veprimtari, të zhvilluara në qytetin e tyre apo gjetkë në Shqipëri. Anëtarët e Qendrave të Kompetencës kanë kontribuar ndjeshëm në hartimin e dokumenteve strategjike, si edhe në vleftësimin e produkteve të dldp-së, duke përfshirë edhe kontributet për ndikimin në politika.
2. Bashkitë e përfshira në skemën aksesit ndaj fondeve të dldp-së kanë kontribuar në miratimin dhe zbatimin e projekteve të mbështetura me anë të kësaj skeme. Këshillat Bashkiakë kanë miratuar bashkëfinancimin për grantet (të paktën 20% e buxhetit të projektit); financimi nga Bashkitë u vu në dispozicion në kohë dhe sikurse ishte rënë dakord.
3. Bashkitë kanë qenë gjithnjë entuziaste për të ndarë përvojat e bashkëpunimit me dldp-në me aktorë të tjerë të ndryshëm, duke përfshirë Qeverinë e vendit, komunitetin e donatorëve, SDC-në dhe aktorë të tjerë zviceranë (gazetarë, parlamenti, etj.) si edhe me delegacione të ndryshme nga vende të tjera që kanë vizituar Shqipërinë. Bashkitë i janë përgjigjur mjaft shpejt të gjitha misioneve të ekspertëve të organizuara nga dldp-ja.

Kontributi i SDC-së

Kontributi i SDC-së në zbatimin e suksesshëm të programit ka qenë i konsiderueshëm. SDC-ja ka qenë një lojtare kryesore aktive e platformave të ndryshme të donatorëve, grupeve sektoriale të punës, takimeve për bashkërendimin e donatorëve, bashkërendimin dypalësh, etj., duke marrë pozicione të cilat kanë mbështetur idetë dhe/ose përpjekjet e programit. Në raste të veçanta, SDC-ja ka luajtur rol të rëndësishëm në zbutjen e rreziqeve të mundshme ndaj veprimtarive të programit. Ambasadori zviceran ka qenë veçanërisht aktiv në pjesëmarrjen në eventet/ngjarjet e organizuara nga dldp-ja, si edhe në drejtimin e platformave të ndryshme bashkërendimi (komiteti drejtues, takimet e komitetit të bashkërendimit, konferenca, vizita në Bashkitë partnere, etj.) Për t’u theksuar është roli i SDC-së në dialogun e politikave dhe avokacinë e lidhur me të që kontribuan ndjeshëm në arritjet e dldp-së në bashkëpunim me SDC-në.

HELVETAS – Zyra Qendrore

Zyra Qendrore e Helvetas-it (mbështetje e përgjithshme dhe specifike) ka përfshirë dokumentimin dhe vlerësimin e nismave të avokacisë dhe menaxhimin e njohurive (si pjesë e seminarit të Fundit të Fazës); duke lehtësuar/moderuar një Seminar Ndërkombëtar për Fuqizimin Politik të Grave (shtator 2017); duke lehtësuar/moderuar seminaret e brendshme për konceptet që lidhen me përfshirjen shoqërore, qeverisjen e mirë dhe menaxhimin e njohurive; dhe duke mbështetur Rishikimin Afatmesëm (RAM) dhe zbatimin vijues të tij. Helvetas-i gjithashtu ka kontribuar në mënyrë të konsiderueshme në aspektet e brendshme administrative dhe menaxheriale të programit si edhe në vendimmarrjen strategjike dhe bashkërendimin e përgjithshëm.

Partnerët për zhvillim (PLGP, GIZ)

Janë një numër donatorësh dhe programesh zhvillimi që veprojnë në Shqipëri. Me pjesën më të madhe të këtyre aktorëve, dldp-ja ka konvergjuar në parime dhe është përpjekur të bashkërendojë përpjekjet për të maksimizuar efektet e mbështetjes së dhënë. Në shumë raste, partnerët për zhvillim kanë luajtur rol plotësues në veprimtaritë e dldp-së, dhe e anasjella.

Partnerët për zhvillim kanë kontribuar në mënyrë të konsiderueshme në replikimin dhe më tej në ndarjen e produkteve, mjeteve dhe instrumenteve të dldp-së, duke shërbyer si pika ankorimi për qëndrueshmërinë e dldp-së.

Kontributi i të tjerëve në arritjet e dldp-së

Institucionet shqiptare kanë qenë veçanërisht bashkëpunuese gjatë fazës së tretë të dldp-së. Kjo ka krijuar mjedisin e duhur për rritjen e efekteve të mbështetjes së dldp-së. Ministritë e linjës, në veçanti ato që kanë qenë përgjegjëse për fushat e angazhimit të dldp-së, kanë kontribuar në arritjet e dldp-së nëpërmjet stafit, të dhënave dhe informacionit, si edhe nëpërmjet përkushtimit dhe hapjes ndaj stafit dhe ideve të programit, duke mundësuar qasjen “brenda sistemit” të dldp-së.

## Zhvillimet e Kontekstit

Pas formimit të qeverisë së koalicionit të udhëhequr nga Partia Socialiste në vitin 2013, në Shqipëri u shënua një ndryshim politik që çoi në reforma që përparuan me ritëm shumë të madh duke shndërruar trajtën dhe funksionin e NJQV-ve dhe në të njëjtën kohë i hapën rrugën Shqipërisë për t’iu bashkuar Bashkimit Evropian. Një ritëm kaq i shpejtë shndërrimi ka qenë sfidues për shumë NJQV të cilave iu është dashur të përshtaten shpejt me funksionet dhe strukturat e reja organizative, si edhe me një marrëdhënie më transparente me qytetarët e tyre. Këto reforma politike kanë vepruar sipas vullnetit të qartë politik të qeverisë së Shqipërisë duke siguruar një mjedis politiko-institucional përgjithësisht mbështetës në të cilin dldp-ja që në fillim mund të krijonte një rol të qartë dhe të rëndësishëm për t’u pozicionuar brenda proceseve dinamike të qeverisjes dhe të mbështetej më shumë në angazhimin dhe përkushtimin afatgjatë dhe rrjetet e shkëlqyera të saj sesa në lobimin dhe nxitjen e reformës në vetvete.

Dldp-ja ishte e aftë që të paraqiste ndërhyrje në kohë, të qëndrueshme nga pikëpamja konceptuale dhe të realizueshme për proceset politike të brishta dhe të zbatuara me shpejtësi të reformës së decentralizimit dhe asaj administrative territoriale. Planifikimi paraprak, parashikimi i skenarëve dhe zhvillimi i një sërë propozimesh për t’u përshtatur me një mori skenarësh të mundshëm ka qenë forca e veçantë e dldp-së. Zhvillimi i Studimit për Zonat Funksionale, për shembull, kërkoi një shkallë të caktuar largpamësie dhe një të kuptuar të zhdërvjellët të mjedisit politik që çoi në përfshirjen ekskluzive të programit në zbatimin e RAT-it. Ky ndryshim kontekstual dhe politik nuk ndodhi pa u shoqëruar me sfida sidoqoftë. Refuzimi i partisë opozitare për të marrë pjesë në procesin e RAT-it dhe ankimi që paraqiti në Gjykatën Kushtetuese me pretendimin se reforma nuk merrte parasysh vullnetin e komuniteteve vendore, kërkoi një strategji të mbështetur në një qasje jopartizane në interes të sigurimit të konsensusit maksimal. Për këtë, dldp-ja organizoi një vizitë studimore në Zvicër e cila iu dha mundësinë të dyja partive të mëdha të diskutonin për RAT-in në “territor asnjanës” dhe të depolitizonin një proces që përndryshe ishte pjesë e një debati politik tejet të politizuar.

Zgjedhjet kombëtare parlamentare të vitit 2017 sollën një shumicë të konsoliduar të Partisë Socialiste duke çuar në mundësinë e formimit të qeverisë nga një parti e vetme dhe kësisoj vijimin pa ndërprerje të proceseve të reformave të zbatuara që në vitin 2013.

# Mësimet e nxjerra

**Angazhimi i shumë aktorëve për pronësinë**

Dldp-ja ka theksuar vazhdimisht nevojën për angazhim më të gjerë dhe gjithëpërfshirës të një sërë aktorëve që veprojnë në shumë nivele sesa punën me agjentë individualë ndryshimi. Një qasje e tillë ofron mundësi për krijimin e konsensusit, veçanërisht për çështje tejet të politizuara, dhe synon krijimin e një niveli të caktuar pronësie dhe përgjegjësie nëpërmjet angazhimit aktiv të aktorëve. Teksa kjo qasje pjesëmarrëse dhe gjithëpërfshirëse mund të kërkojë kohë dhe burime intensive për t’u zbatuar, ajo siguron që pikëpamjet e kundërta të kuptohen, diskutohen dhe të merren parasysh. Kjo i ka siguruar dldp-së hapësirën e nevojshme për avokimin e qasjeve nga poshtë-lart dhe që mbështeten në prova dhe të dhëna në formulimin e politikave. Gjithashtu, mbajtja e një qëndrimi asnjanës dhe angazhimi përtej partive politike, veçanërisht i dukshëm në angazhimin e programit në procesin e RAT-it, i ka dhënë mundësi dldp-së të manovrojë përtej konteksteve dhe çështjeve tejet të politizuara në përpjekjet e saj për të zhvilluar mirëkuptim dhe konsensus.

Angazhimi i shumë aktorëve ndërthur përvojat nga nivele të ndryshme duke përdorur ekspertizën ndërkombëtare, përvojën dhe praktikat e mira si edhe duke investuar në dhe promovuar ekspertizën vendore në ruajtjen e qasjes gjithëpërfshirëse të saj. Dldp-ja ka synuar t’i sjellë zgjidhjet e testuara në nivel vendor në diskutime të nivelit kombëtar duke siguruar gjithashtu që zgjidhjet e propozuara të “zotëroheshin” në nivel vendor nëpërmjet përfshirjes së aktorëve në proces që në fillim të tij.

**Ankorimi**

Dldp-ja e ka ruajtur theksin në ankorimin e kontributeve të saj “brenda sistemit” nëpërmjet akteve nënligjore, moduleve për ngritjen e kapaciteteve për nëpunësit publikë, instrumenteve praktike për NJQV-të dhe inkurajimit të partnerëve dhe stafit të mëparshëm të programit për të marrë pozicione në ministritë kryesore apo si kryetarë bashkish për të siguruar që ADN-ja e programit të jetë e pranishme në administratën publike dhe në qeveri. Kjo qasje siguron qëndrueshmëri dhe replikim. Grupimi, grumbullimi dhe transferimi i njohurive ka ndodhur jo vetëm ndërmjet aktorëve të ndryshëm, por është ngulitur brenda strukturave më të gjera institucionale për të siguruar një ndryshim më të madh sistemor. Qasja e Zonave Funksionale e zhvilluar nga dldp-ja, për shembull, ndikoi drejtpërdrejt në Reformën Administrative dhe Territoriale dhe në Ligjin përkatës për Reformën Administrative dhe Territoriale. Për më tepër, përfshirja dhe përvojat e dldp-së në Menaxhimin e Financave Publike çuan në përfshirje të rëndësishme në Ligjin për Financat Vendore, veçanërisht në lidhje me legjislacionin e hartuar gjerësisht që përfshin dispozita si për të ardhurat ashtu edhe shpenzimet. Ligji për Financat Vendore ishte veçanërisht risi nga një perspektivë shqiptare, ku para miratimit të tij, ishin rregulluar vetëm taksat ndërsa ligji siguron që aspektet më të gjera të Menaxhimit të Financave Publike në tërësi të rregullohen. Dldp-ja gjithashtu mbështeti përfshirjen e veprimtarive të nivelit vendor në Agjendën Digjitale të Shqipërisë 2015-2020, duke përfshirë qeverisjen elektronike në nivel vendor, dispozitat rregulluese në nivel vendor dhe përmirësimin e infrastrukturës elektronike.

**Replikimi**

Dldp-ja ka bashkëpunuar ngushtë me një sërë partnerësh zbatues dhe nuk i ka zbatuar drejtpërdrejt vetë veprimtaritë. Avantazhi i kësaj qasjeje është se projekti lë pas një rrjet të gjerë të ofruesve të shërbimeve të përbërë nga konsulentë dhe ekspertë vendorë të cilët janë të njohur me qasjen e dldp-së. Dldp-ja ka transferuar në mënyrë aktive produktet e saj të njohurive tek ofruesit e zhvillimit me qëllim që partnerët e tjerë të zhvillimit dhe projekte të tjera të sigurojnë mbështetje në fusha të ngjashme me shpresën se kjo mund të ndihmojë partnerët e zbatimit në të ardhmen ose pas përfundimit të dldp-së pas Fazës së Daljes. Në të vërtetë, GIZ-i ka përdorur të njëjtët ofrues vendorë të shërbimeve që ishin angazhuar më parë me dldp-në për programet e menaxhimit të mbetjeve. Një angazhim i ngushtë gjatë gjithë fazës së tretë të dldp-së përmes veprimtarive/ngjarjeve të ndryshme, vizitave studimore dhe takimeve, gjithashtu çoi në adoptimin e njohurive të zhvilluara me mbështetjen e dldp-së nga ana e GIZ-it, duke ofruar gjithashtu një kanal për dldp-në për të ndikuar në proceset vendimmarrëse të Strategjisë Kombëtare për Menaxhimin e Mbetjeve.

**Vështirësitë e hasura**

**Kapërcimi i kundërshtisë**

Dldp-ja mbeti e palëkundur, duke vazhduar të lobonte dhe të ndërtonte konsensusin kur u përball me pikëpamje të kundërta mbi çështje ku një qëndrim i veçantë u konfirmua bazuar në mbledhjen e provave dhe ushtrimet e vleftësimit/validimit (p.sh. Riciklimi, Ligji për Financat Vendore). Një qasje e tillë kërkon një nivel të caktuar vetëbesimi që vjen me shumë vite përvojë të dldp-së nga angazhimi në çështjet e qeverisjes vendore në Shqipëri, por gjithashtu konfirmon rëndësinë e ushtrimeve të vleftësimit/ validimit dhe angazhimit të gjerë të aktorëve. Në krahasim me programe të tjera, qëndrimi i dldp-së u zhvillua nëpërmjet proceseve të gjera pjesëmarrëse dhe ushtrimet e mbledhjes të të dhënave u pasuan nga kontrolli rigoroz i provave dhe të dhënave dhe krijimi i konsensusit. Një qasje e tillë ishte më e dukshme gjatë diskutimeve lidhur me fushën e veprimin të Ligjit për Financat Vendore. Dldp-ja ishte e bindur se ligji duhet të përfshinte edhe dispozita për shpenzimet publike; një çështje që kundërshtohej nga programe të tjera të donatorëve. Në dritën e kundërshtisë, dldp-ja e përdori strategjikisht avokacinë duke kërkuar pjesëmarrjen e ministrive në diskutimet e hershme tematike mbi ligjin (grupet e punës dhe tryezat e rrumbullakëta) si dhe ekspozimin e stafit ministror nga departamente të ndryshme në përvojat ndërkombëtare dhe praktikat më të mira duke i ftuar ata në vizita studimore. Së fundmi, dldp-ja përfitoi nga një vizitë nga FMN-ja në Shqipëri, në mënyrë që të fitonte mbështetjen e tyre për dispozitën që përfundimisht çoi në kapërcimin e rezistencës të aktorëve të tjerë.

**Puna “brenda” dhe “jashtë sistemit”**

Dldp-ja mbajti një qasje elastike në punën “brenda sistemit” gjatë fazës së tretë. Projekti ka punuar sa më shumë të ishte e mundur "brenda sistemit", por ishte gjithmonë i gatshëm të përdorte zbatimin e drejtpërdrejtë nëse kjo kërkohej për të ruajtur integritetin dhe efikasitetin. Një shembull nga faza e tretë ishte sistemi i Financimit të Granteve. Gjatë fazave të mëparshme, dldp-ja kishte zhvilluar përvojë të mirë për dhënien e granteve “brenda sistemit” dhe kishte hartuar një proces gjithëpërfshirës të akordimit së granteve që do të përdorej në fazën e tretë. Kjo nuk mund të zbatohej sikurse ishte parashikuar, për shkak të RAT-it, sistemet e nevojshme nuk ishin funksionale në nivelin bashkiak. Më pas dldp-ja zhvilloi një strategji të re të përdorimit të sistemit të vet, të forcuar nëpërmjet “Programit të Zonave Funksionale”.

Ruajtja e parimeve të qeverisjes së mirë duke punuar ''brenda sistemit” në një sistem që përshkohet nga korrupsioni endemik kërkon këmbëngulje dhe kreativitet. Kësisoj, teksa strategjia e dldp-së ishte prioritizimi i standardeve të qeverisjes së mirë, ekzistonte nevoja për të dalë nga qasja "brenda sistemit" kur mendohej se ato mund të kompromentoheshin në një mënyrë apo një tjetër. Në këtë mënyrë, duke mos qenë plotësisht “brenda sistemit”, sistemi ende përfiton dhe mëson nga qasja e dldp-së. Kalimi nga “brenda” dhe “jashtë sistemit” përfshin një proces të vazhdueshëm rregullimi dhe përshtatjeje, ndërrim të kodeve ndërmjet sistemeve kombëtare dhe donatore, dhe ndërmjetësim të vazhdueshëm, por shmang anashkalimin e qëndrueshmërisë dhe çështjeve të pronësisë që ndodhin kur punohet thjesht “jashtë sistemit” ose që përbëhet nga parimet e qeverisjes së mirë kur punohet vetëm “brenda sistemit”. Për këtë arsye, dldp-ja përshtati një qasje elastike të bazuar në analizën konstante të kontekstit dhe përshtatjen për të ruajtur besueshmërinë, legjitimitetin dhe seriozitetin me partnerët dhe donatorët kombëtarë.

**Inovacioni/ Risitë**

Aspektet kryesore inovative të programit përfshijnë:

1. Angazhimi i Diasporës

Globalisht, dërgesat në para (remitancat) nga emigracioni e lënë shumë prapa Ndihmën e Huaj për Zhvillim(ODA) dhe përbëjnë një potencial të konsiderueshëm investimesh për zhvillimin e qëndrueshëm. Në mënyrë të ngjashme, Shqipëria merr 4-5 herë më shumë remitanca se ODA. Sidoqoftë, lehtësimi i transfertave përtej familjes dhe për qëllime të tjera përveç konsumit mbetet sfidë. Si mjet për të përfituar nga potenciali më i madh i diasporës në proceset e zhvillimit, dldp-ja inkurajoi përfshirjen e diasporës në procesin e hartimit të Planeve të Përgjithshme Vendore si mënyrë për të nxitur investimet e drejtpërdrejta veçanërisht në NJQV-të periferike në Shqipërinë e Veriut të cilat kanë përjetuar një migrim të madh, veçanërisht të të rinjve.

1. Komunikimi për zhvillim

Dldp-ja ka qenë veçanërisht e efektshme dhe novatore në komunikimin e punës dhe arritjeve të programit. Programi ka integruar komunikimin gjatë gjithë veprimtarive të tij duke përdorur një gamë të gjerë të kanaleve të ndryshme për të siguruar shpërndarjen dhe përhapjen e rezultateve te publiku shqiptar, nëpërmjet dëgjesave publike, për shembull, ndërsa kanali i dldp-së në youtube tërheq si audiencën shqiptare ashtu edhe atë ndërkombëtare.

Veçanërisht vlen të përmendet angazhimi i dldp-së në komunikimin e rezultateve dhe qasjeve publikut zviceran. Studentë nga universitetet zvicerane, për shembull, kanë marrë pjesë në vizita në terren në Shqipëri gjatë fazës së tretë për të bashkuar forcat me NJQV-të, ofruesit e shërbimeve dhe universitetet shqiptare, për të shkëmbyer, diskutuar dhe propozuar zgjidhje në lidhje me programin. Dldp-ja ka përfituar nga ekspertiza e studentëve. Studentët kanë punuar në projekte të ndryshme që ndjekin linjat tematike dhe përfshijnë në veçanti grumbullimin e mbetjeve, reformën territoriale duke u mbështetur në krahasimet me Zvicrën, ndërtimin e venddepozitimeve të mbetjeve (landfillet) dhe të ardhurat bashkiake. Teksa disa nga studentët e përdorën vizitën studimore për të shkruar mikrotezën e masterit, Shkolla Politeknike Federale e Lozanës (EPFL) gjithashtu lançoi një kurs online për menaxhimin e mbetjeve që mbështetet te komponentët e programit. Gjithashtu, studentët kanë fituar njohuri, aftësi dhe përvoja të tjera nga koha e kaluar në Shqipëri që iu jep një avantazh të caktuar kur të aplikojnë për punë në tregun konkurrues zviceran. Duke vepruar si një formë e diplomacisë “soft”, shkëmbimi rrit ndërgjegjësimin e projekteve të zhvillimit të financuara nga Zvicra për një audiencë specifike zvicerane dhe gjithashtu vepron në “interes të Zvicrës” duke lidhur bashkëpunimin për zhvillim me nevojat e tregut zviceran të punës. Ndërkohë, dldp-ja ndoqi Konferencën e Përvitshme të SDC-së për Bashkëpunimin Zviceran me Evropën Lindore në vitin 2015 në Biel për të paraqitur aspektet inovative të ndërhyrjeve të dldp-së.

1. Qasja e Zonave Funksionale


Studimi i nismëtuar nga dldp-ja për zonat funksionale mbështeti identifikimin e NJQV-ve të reja nëpërmjet një metodologjie gjithëpërfshirëse, nga poshtë-lart e cila shërbente si model për ofrimin efikas të shërbimeve. Qasja e zonave funksionale është e rëndësishme për forcimin e kapaciteteve të NJQV-ve dhe reduktimin e kostove të ofrimit të shërbimeve. Përdorimi nga dldp-ja i qasjes gjithëpërfshirëse, nga poshtë-lart siguroi që NJQV-të ta mbështetnin që herët studimin e zonave funksionale i cili ndihmoi në ushtrimin me sukses të ndikimit në Reformën Territoriale të Qeverisë Shqiptare. Studimi ndërthuri me zhdërvjelltësi qasjen e vlefshme metodologjike të zhvilluar me asistencën e Universitetit e Shkencave dhe Arteve të Aplikuara të Lucernës me njohuritë vendase nga ekipet kërkimore në Shqipëri dhe stafi i dldp-së.

1. Gratë në Politikë

Dldp-ja lehtësoi angazhimin politik të grave nëpërmjet Rrjetit të Grave në Politikë (RRGP) për të kapërcyer pengesat me të cilat përballen gratë që futen në politikë, pavarësisht nga një ndryshim i Kodit Zgjedhor në vitin 2008 ku thuhet se 1 në çdo tre kandidatë duhet t’i përkasë gjinisë “tjetër”, d.m.th. femër. Për të siguruar angazhimin maksimal politik të grave, rrjeti veproi në të gjitha linjat politike të partisë, duke siguruar mundësi të barabarta për të gjitha gratë pavarësisht nga bindja politike. Rrjeti përshtati kërkesat për gratë, duke mbështetur nevojat e tyre sapo ato shfaqeshin dhe duke siguruar që ato ta merrnin mbështetjen kur iu nevojitej: jo vetëm gjatë zgjedhjeve por gjithashtu gjatë gjithë karrierës së tyre politike për të përmirësuar kapacitetin e tyre në trajtimin e çështjeve kur kërkohej.

# Burimet Financiare

Në tabelën e mëposhtme jepet përmbledhja e shpenzimeve në fund të kësaj fazë katër vjeçare nga 1 janar 2014 deri në 31 dhjetor 2017. Shpenzimet krahasohen me buxhetin e kontratës dhe buxhetin vjetor të PVO-së 2017 ( të cilat janë të ndryshme). Bilanci i fazës përfundimtare është përllogaritur në lidhje me buxhetin e kontratës. Një pasqyrë me e hollësishme e kostove paraqitet në Shtojcën 2.



Shifrat e paraqitura në Tabelë janë pa TVSH. TVSH e akumuluar e cila është ende e papaguar në fund të kësaj faze arrin në 265.657 FZ, e cila përbën 3,18% të buxhetit të shpenzuar gjithsej. Është mbledhur dokumentacioni për rimbursimin dhe është bërë gati për t’iu paraqitur AZRT-së.

Shpenzimet e përgjithshme rezultojnë të përbëjnë 96% të shpenzimeve të buxhetit të kontratës. Ky konsiderohet një rezultat i shkëlqyer dhe u bë i mundur vetëm falë (i) elasticitetit të SDC-së në rialokimin e fondeve ndërmjet linjave të ndërhyrjeve në pjesën 4, dhe (ii) përpjekjeve shumë të përkushtuara dhe të shtuara të ekipit të dldp-së në vitin 2016 dhe mbi të gjitha në vitin 2017.

Vetëm në rezultatin 2, shmangia nga buxheti është më e madhe se 10%. Arsyet kryesore për këto mbishpenzime janë:

* Në bazë të kuadrit logjik 2016-2017, pati një ndryshim të produkteve t**ë** përfshira në rezultatin 2. Në vend të 4 produkteve të shërbyera në dy vitet e para të projektit, produkti 2.3 – Zhvillimi dhe Ankorimi Institucional i Standardit të Qeverisjes Vendore, nuk u pranua. Buxheti i planifikuar për këtë produkt, 200.000 FZ, u transferua te Rezultati 1, produkti 1.3 – Përmirësimi i Shërbimeve Komunitare, për hartimin e 5 PPV-ve.
* Trajnimi Kombëtar është organizuar në bashkëpunim me ASPA-n, AZHR-të dhe NJQV-të. Disa nga NJQV-të i mbuluan kostot e transportit të pjesëmarrësve me buxhetin e tyre.

# Shtojcat

Shtojca 1 Korniza logjike

Shtojca 2 Pasqyra e kostove të fundit të fazës

Shtojca 3 Raporti Sintezë i Anketimit për Menaxhimin e Mbetjeve dhe Shërbimet Administrative

Shtojca 4 Nxënia dhe Ndarja e Njohurive në dldp

Shtojca 5 Ndryshimi i Politikave Përtej Dialogut Politik

Shtojca 6 Analiza e Treguesve të Ndikimit

1. Buxheti shtesë u akordua nga SDC-ja, në vitin 2016, për linjën e re të PPV-ve ( 500.000 FZ) [↑](#footnote-ref-1)
2. Formulimi i Rezultatit 1 dhe Rezultatit 2, pas RAM-it [↑](#footnote-ref-2)
3. Termat NJQV dhe Bashki përdoren në mënyrë të ndërkëmbyeshme në këtë raport. [↑](#footnote-ref-3)
4. Për raportin e plotë mbi Treguesit e Ndikimit të lidhur me të Ardhurat nga Burimet e Veta shih Analizën e Treguesve të Ndikimit, Shtojca 6. [↑](#footnote-ref-4)
5. Të dhënat nga “Raporti Sintezë për Anketimin për Menaxhimin e Mbetjeve dhe Shërbimet Administrative”, shih Shtojcën 3. [↑](#footnote-ref-5)
6. Ministria e Inovacionit dhe Administratës Publike “Strategjia Ndërsektoriale për Agjendën Digjitale të Shqipërisë, 2015-2020): Qeveria do të investojë në sisteme, infrastrukturë dhe shërbime që kanë për synim reduktimin e korrupsionit, rritjen e transparencës dhe ndërveprimit me qytetarët dhe bizneset. [↑](#footnote-ref-6)
7. Shih Shtojcën 3. [↑](#footnote-ref-7)
8. Dy bashkitë jo të mbështetura nga dldp-ja të përdorura për qëllime krahasimi ishin Kukësi dhe Mirdita në të cilat vetëm dy shërbime administrative (Ndihma Ekonomike dhe Certifikatat e Gjendjes Civile) ishin të aksesueshme nga qytetarët në Njësitë Administrative; shërbime të tjera janë të disponueshme vetëm në qendrën e bashkisë. [↑](#footnote-ref-8)
9. Platforma elektronike i lejon qytetarët të shohin ku planifikon bashkia të akordojë fonde si edhe burimet e të ardhurave. Qytetarët mund të përllogarisin gjithashtu shumën e taksave për t’u paguar dhe tarifat që duhet të paguajnë. [↑](#footnote-ref-9)
10. Shih: <http://www.dldp.al/bp/> [↑](#footnote-ref-10)
11. Në kohën e përfundimit të këtij Raporti, Ministria e Financave të Shqipërisë nxorri një akt nënligjor duke prezantuar zyrtarisht IPF-në për t’u përdorur nga të gjitha Bashkitë në Shqipëri. [↑](#footnote-ref-11)
12. Shih gjithashtu “Ndryshimi i Politikave përtej Dialogut Politik”, Shtojca 5. [↑](#footnote-ref-12)
13. Ndikimi (synimi i përgjithshëm): “Ofrimi i shërbimeve cilësore gjithëpërfshirëse qytetarëve (gra dhe burra) sigurohet nëpërmjet forcimit të kapaciteteve dhe kohezionit të brendshëm të qeverive vendore të sapo krijuara në Shqipërinë e Veriut, ankorimit të produkteve të dldp-së në nivel kombëtar dhe dhënies së kontributeve për një kuadër ligjor të favorshëm.” [↑](#footnote-ref-13)
14. Shih Raportin për Anketimin për Shërbimet nga Mirsa Titka 2018. [↑](#footnote-ref-14)